stanford-oval/wikipedia huggingface dataset:
קאסל (סדרת טלוויזיה)
תקציר העלילה > עונה 4

בקט מספרת את הכל לקאסל שכבר מעורב, ראיין ואספוסיטו, והם נשבעים שאף אחד חוץ מהם לא ידע שמונטגומרי היה מושחת. בהלוויה של קפטן מונטגומרי, כשנשאה דברים, צלף יורה בבקט קרוב לליבה. קאסל מתוודה על אהבתו כלפיה מיד לאחר הירייה. היא מפונה לבית החולים, שם מצילים אותה והיא מחלימה, אך טוענת ששכחה מה קרה לאחר הירייה. לתחנה מצטרפת קפטן חדשה, ויקטוריה גייטס. בקט חוזרת לחקור את הרצח של אמה למורת רוחו של קאסל. היא מגיעה להתקדמות ובשלב זה קאסל מגלה לה על השיחה שקיבל ועל רגשותיו כלפיה.
תקציר העלילה > עונה 5

לאחר שבסוף העונה הקודמת קאסל ובקט הפכו לזוג, הם מנסים לשמור על מערכת היחסים בסוד, אך לאט לאט מתגלה הסוד לקרוביהם בזה אחרי זה. בני משפחתם, הפתולוגית לייני, הבלשים ריאן ואספוסיטו וקפטן גייטס מגלים על מערכת היחסים ושומרים עליה בסוד כדי שבקט וקאסל יוכלו להמשיך לעבוד יחד בתחנה ה-12. במהלך העונה קורים כמה אירועים משמעותיים, למשל: בקט מגלה שהסנטור ויליאם בראקן אחראי לרצח אמה ושהיה לו שותף, היא מתעמתת איתו וגורמת לו להבטיח שלא יפגע באנשים היקרים לה. קאסל ובקט מתעמתים עם ג'רי טייסון, הרוצח הסדרתי 'הרוצח המשולש', וקאסל יורה בו וגורם לו ליפול מגשר, אך טייסון שורד ונמלט, וקאסל, שיצא לפריז כדי לחלץ את אלקסיס שנחטפה נעזר שם בג'קסון האנט (ג'יימס ברולין), מתנקש ואיש מבצעים העובד באגף לפעולות מיוחדות של סוכנות הביון המרכזית. האנט, כך מתברר הוא אביו של קאסל. בסוף העונה, קאסל מציע לבקט נישואים, והיא מקבלת הצעת עבודה במשרד התובע בוושינגטון.
תקציר העלילה > עונה 6

בקט וקאסל התארסו אבל למרות זאת היא לוקחת את הצעת העבודה בוושינגטון, ממנה פוטרה בסופו של דבר לאחר שפעלה כנגד הרצונות של הממונים עליה (בחקירה שעורבה בה גם תחנה 12). בשלב זה היא חוזרת להיות בלשית במחלקת רצח בתחנה 12 ביחד עם קאסל כיועץ. במהלך העונה, לאחר מספר ניסיונות חיסול מצידו שכוונו כלפיה, בקט סוף סוף שמה את הסנטור בראקן, שאחראי לרציחתה של אמה, בכלא, לאחר שמוצאת ראייה שמוכיחה שהורה על החיסול. בפרק האחרון היא וקאסל מתכוננים לחתונה (תוך כדי פתירת בעיות לא צפויות בדרך), אך בדרכו לשם מכוניתו של קאסל נמצאת כשהיא עולה באש, וכך נגמרת העונה.
תקציר העלילה > עונה 7

הפרק הראשון של העונה הוא המשך ישיר של הפרק האחרון בעונה 6, אשר בסופו קאסל, אותו מגלים ש*נעלם* לפני שהספיק להגיע לחתונתו עם קייט בקט. בקט, וכל תחנה 12, חוקרים את היעלמותו, אבל ללא הצלחה במשך חודשיים. בסופו של דבר הוא מתגלה מחדש, אך ללא זיכרון של התקופה שחלפה, ולבסוף הם מתחתנים בפרק השישי של עונה זו. קאסל מנסה לגלות מה קרה לו, ואיך נעלמו זיכרונותיו, במשך רוב העונה. בשלב כלשהו קאסל מקבל שיחת טלפון מאדם הקשור להיעלמותו, הטוען שהוא (קאסל) ביקש שימחקו את זכרונותיו ושזה כל מה שכדאי לו לדעת.
תקציר העלילה > עונה 8

העונה מלווה את קאסל ובקט במערכת היחסים המסובכת שלהם. בקט, כעת הקפטן של תחנה 12, למעשה עוזבת את קאסל לטובת החקירה הסודית שלה ושל ויקראם נגד לוקסאט - הדמות המסתורית ששיתפה פעולה עם סנאטור ויליאם בראקן, אשר ביחד גרמו למותה של אמה של בקט. באותו הזמן קאסל חוזר לחקור את פרטי היעלמותו (תחילת עונה 7) בעזרתן של היילי, שהצטרפה לעסק החקירות הפרטיות שלו, וביתו, אלקסיס. הוא מגלה כי ידע על לוקסאט כבר אז, ושבגלל זה ביקש למחוק את זכרונותיו, ומתוודה על כך לבקט. בעזרת היילי ואלקסיס, קאסל מגלה חלק מתוכניתם של בקט וויקראם ומתעקש לעזור להם ואף מביא איתו את היילי. בסוף העונה הם חושפים את לוקסאט ומצליחים לעצור אותו לפני שמצליח להרוג את שניהם (במקומות נפרדים). בסוף הפרק עובד של לוקסאט יורה בקאסל ובבקט, אך בקט מספיקה לירות בו לפני שהיא נופלת על הרצפה. לבסוף רואים מבט של שבע שנים קדימה לאחר הירי בקאסל ובקט, ונראה כי קאסל ובקט ניצלו מהירי וגרים בדירתו של קאסל עם שלושת ילדיהם.
צוות השחקנים והדמויות

נייתן פיליון – ריצ'רד קאסל – סופר מסתורין שעוזר לפתור תיקים בתחנה 12 בניו יורק בעזרת פרטים קטנים ותאוריות שונות. בעונות המאוחרות פותח משרד חקירות פרטיות. מתנהג בצורה ילדותית ועושה בדיוק ההפך ממה שאומרים לו, אך לאורך הסדרה מגלים את הצד הבוגר והאחראי שלו. היה נשוי בעבר לעורכת שלו ולמרדית', אמה של בתו אלקסיס.
סטנה קטיק – קייט בקט – בלשית במשטרת ניו יורק. בעלת הרצף הגדול ביותר של תיקים מפוענחים במחלקה (ושיאים גבוהים באקדמיה לשוטרים). בהמשך מתמנה לקפטן תחנה 12. בתם של ג'והאנה וג'ים בקט. החליטה להיות שוטרת בעקבות הרצח הלא פתור של אמה. היא עונדת שרשרת עליה תלויה הטבעת של אמה ואת שעון היד של אביה. רצינית ומתמקדת בעובדות.
ג'ון הוארטס – הבלש חוויאר אספוסיטו – שותפו וחברו הטוב של קווין ריאן. עוזר לפתור את התעלומות השונות במהלך הסדרה. בינו לבין לייני יש קשר רומנטי לא רציף שנמשך לאורך העונות. הצטרף למשטרה אחרי שירות ממושך כלוחם בכוחות המיוחדים. בהמשך מתמנה לסמל.
שיימוס דוור – הבלש קווין ריאן – שותפו וחברו הטוב של חוויאר אספוסיטו. עוזר לפתור את התעלומות השונות במהלך הסדרה. נשוי לג'ני ריאן, ולהם נולדים בת, שרה גרייס ריאן, ובהמשך עוד תינוק.
טמלה ג'ונס – דוקטור לייני פאריש – פתולוגית העוזרת לשוטרים לפתור מקרי רצח. נמצאת בזוגיות הפכפכה עם הבלש אספוסיטו לאורך העונות (און אוף). חברתה הטובה ביותר של בקט.
רובן סנטיאגו האדסון – קפטן רוי מונטגומרי (עונות 1–3) – המפקד לשעבר של מחלקה 12. נהרג על ידי רוצחי אמה של בקט בסוף העונה השלישית.
מולי קווין – אלקסיס קאסל – בתם של ריצ'רד קאסל ומרדית'. חכמה ובוגרת לגילה, ולעיתים אף מלמדת את אביה דבר או שניים. מהעונה השמינית עובדת כשותפה של קאסל במשרד החקירות הפרטיות שפתח.
סוזן סאליבן – מרת'ה רוג'רס – אמו של ריצ'רד קאסל. דמות קומית. שחקנית עבר מפורסמת ומורה למשחק בהווה. נותנת עצות טובות לבנה בעת הצורך.
פני ג'ונסון ג'רלד – קפטן ויקטוריה גייטס (עונה 4–7) – מחליפתו של קפטן מונטגומרי. לא מחבבת את קאסל, על אף שבמהלך העונות היא לומדת להעריך את כישוריו יותר ויותר.
רייטינג

לפי מדד נילסן למדרוג אחוזי הצפייה בארצות הברית:
| עונה | משבצת שידור | מספר פרקים | עלייה לאוויר> תאריך | עלייה לאוויר> פרק בכורה צופים (במליונים) | סוף הקרנה> תאריך | סוף הקרנה> פרק סיום צופים (במליונים) | שנת השידורים | צופים (במליונים) |
| --- | --- | --- | --- | --- | --- | --- | --- | --- |
| עונה 1 | יום שני, שעה 22:00 | 10 | 9 במרץ 2009 | 10.76 | 11 במאי 2009 | 9.96 | 2009 | 10.19 |
| עונה 2 | יום שני, שעה 22:00 | 24 | 21 בספטמבר 2009 | 9.26 | 17 במאי 2010 | 10.07 | 2009-2010 | 10.25 |
| עונה 3 | יום שני, שעה 22:00 | 24 | 20 בספטמבר 2010 | 10.70 | 16 במאי 2011 | 12.93 | 2010-011 | 11.44 |
| עונה 4 | יום שני, שעה 22:00 | 23 | 19 בספטמבר 2011 | 13.28 | 7 במאי 2012 | 12.36 | 2011-2012 | 12.18 |
הערות שוליים

↑  ABCFanaticInACastle. "Top ABC Primetime Shows, March 9-15, 2009 - Ratings". TV by the Numbers. אורכב מ-המקור ב-2012-10-23. נבדק ב-2012-04-08.
↑  ABCFanatic. "Top ABC Primetime Shows, May 11-17, 2009 - Ratings". TV by the Numbers. אורכב מ-המקור ב-2012-05-03. נבדק ב-2012-04-08.
↑  "ABC Medianet". ABC Medianet. 2009-05-19. נבדק ב-2012-04-08.
↑  "Monday broadcast final numbers - Ratings". TV by the Numbers. אורכב מ-המקור ב-2012-09-27. נבדק ב-2012-04-08.
↑  Calabria, Rosario T. (2011-05-17). "Broadcast TV Ratings for Monday, May 16, 2011". Your Entertainment Now. נבדק ב-2012-04-08.
↑  "Final 2009-10 Broadcast Primetime Show Average Viewership - Ratings". TV by the Numbers. אורכב מ-המקור ב-2011-06-20. נבדק ב-2012-04-08.
↑  Calabria, Rosario T. (2010-09-28). "Broadcast TV Ratings for Monday, September 27, 2010". Your Entertainment Now. נבדק ב-2012-04-08.
↑  "Monday Final Ratings: 'Dancing,' 'Hawaii Five-0,' 'How I Met Your Mother,' 'Mad Love,' 'Mike & Molly' Adjusted Up; 'The Chicago Code' Adjusted Down - Ratings". TV by the Numbers. 2011-05-18. אורכב מ-המקור ב-2011-05-21. נבדק ב-2012-04-08.
↑  "2010-11 Season Broadcast Primetime Show Viewership Averages - Ratings". TV by the Numbers. 2011-06-01. אורכב מ-המקור ב-2011-06-20. נבדק ב-2012-04-08.
↑  "Monday Broadcast Final Ratings: 'Two and a Half Men,' '2 Broke Girls,' DWTS Adjusted Up; 'Castle' Adjusted Down - Ratings". TV by the Numbers. 2011-09-20. אורכב מ-המקור ב-2012-07-11. נבדק ב-2012-04-08.
↑  "Monday Final Ratings". TV by the Numbers. 2012-05-08. אורכב מ-המקור ב-2016-03-03. נבדק ב-2012-05-08.
↑  ביל גורמן, Complete List Of 2011-12 Season TV Show Viewership: 'Sunday Night Football' Tops, Followed By 'American Idol,' 'NCIS' & 'Dancing With The Stars', באתר TV by the Numbers,‏ 24/5/2012
יוסוף נורקיץ'

| --- | --- |

נורקיץ' ב-2019
 לידה:  23 באוגוסט 1994 (בן 30) טוזלה שבבוסניה והרצגובינה
 עמדה:  סנטר
 גובה:  2.13 מטר
 מספר:  20
 דראפט:  בחירה מספר 16, 2014 שיקגו בולס
 קבוצות כשחקן
 2012–2014  2013 2014–2017 2017–2023 2023–2025 2025-:  צדביטה זאגרב ← זאדאר  דנוור נאגטס פורטלנד טרייל בלייזרס פיניקס סאנס שארלוט הורנטס
 הישגים כשחקן
 בחירה לחמישיית הרוקיז השנייה של העונה (2015)   זכייה באליפות ליגת העל הקרואטית (2014)   זכייה בגביע הקרואטי (2014)
יוסוף נורקיץ' (בבוסנית: Jusuf Nurkić; נולד ב-23 באוגוסט 1994) הוא כדורסלן בוסני המשחק בעמדת הסנטר בקבוצת שארלוט הורנטס מליגת ה-NBA ובנבחרת בוסניה והרצגובינה.
קריירה מקצועית > אירופה

נורקיץ' נולד בטוזלה שבבוסניה והרצגובינה. הוא שיחק במסגרות הנוער בקבוצת זלטורוג לאשקו. ב-2012 השתתף במדי קבוצת הנוער של אולימפיה ליובליאנה בטורניר הדור הבא של פיב"א בו הצטיין.
באוקטובר 2012 הצטרף לקבוצת צדביטה זאגרב מליגת העל הקרואטית ומהיורוליג לאחר שחתם על חוזה לארבע שנים. במהלך עונת 2012/2013 הושאל לזאדאר. בעונת 2013/2014 זכה עם צדביטה זאגרב באליפות הראשונה בתולדותיה ונבחר ל-MVP של סדרת הגמר.
קריירה מקצועית > דנוור נאגטס

נורקיץ' נבחר במקום ה-16 בדראפט ה-NBA 2014 על ידי שיקגו בולס, ומיד הועבר בטרייד לדנוור נאגטס. בעונתו הראשונה רשם ממוצע של 6.9 נקודות ו-6 ריבאונדים למשחק, הוא נבחר בתום העונה לחמישיית הרוקיז השנייה של העונה. הוא החמיץ את החודשיים הראשונים של עונתו השנייה בליגה כתוצאה מהתאוששות מניתוח ושותף ב-32 משחקים בלבד. במהלך העונה רשם ממוצע של 8.2 נקודות ו-5.5 ריבאונדים למשחק.
קריירה מקצועית > פורטלנד טרייל בלייזרס

בפברואר 2017 הועבר בטרייד לפורטלנד טרייל בלייזרס בתמורה למייסון פלאמלי. עד סיום אותה עונה (2016/2017) רשם בפורטלנד שיאי קריירה של 15.2 נקודות, 10.4 ריבאונדים, 3.2 אסיסטים ו-1.9 חסימות בממוצע למשחק. במהלך משחק מול ברוקלין נטס ב-25 במרץ 2019 נפצע נורקיץ' בצורה קשה, ובבדיקות שלמחרת נמצא כי הוא סובל משברים בעצמות השוקה והשוקית של רגלו השמאלית.
נבחרת לאומית

נורקיץ' חבר בנבחרת בוסניה והרצגובינה בכדורסל, הוא הוביל את נבחרת הנוער של המדינה לזכייה באליפות אירופה דרג ב' ב-2012 ונבחר ל-MVP של הטורניר עם ממוצע של 19.4 נקודות ו-13.3 ריבאונדים למשחק. ב-2014 הוביל את הנבחרת עד גיל 20 לזכייה באליפות אירופה דרג ב'. הוא נבחר ל-MVP של הטורניר עם ממוצע למשחק של 21.4 נקודות, 12 ריבאונדים, 3.3 אסיסטים ו-2.6 חסימות.
בנבחרת הבוגרת שותף במוקדמות אליפות אירופה בכדורסל 2013, במוקדמות אליפות אירופה בכדורסל 2017 היה השחקן הבולט בנבחרת ורשם ממוצע של 19.3 נקודות ו-13.5 ריבאונדים למשחק.
סטטיסטיקות הקריירה ב-NBA > בעונה הסדירה

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2014/2015 | דנוור | 62 | 27 | 17.8 | 0.446 | 0.000 | 0.636 | 6.2 | 0.8 | 0.8 | 1.1 | 6.9 |
| 2015/2016 | דנוור | 32 | 3 | 17.1 | 0.417 | 0.000 | 0.616 | 5.5 | 1.3 | 0.8 | 1.4 | 8.2 |
| 2016/2017 | דנוור | 45 | 29 | 17.9 | 0.507 | 0.000 | 0.496 | 5.8 | 1.3 | 0.6 | 0.8 | 8.0 |
| 2016/2017 | פורטלנד | 20 | 19 | 29.2 | 0.508 | 0.000 | 0.660 | 10.4 | 3.2 | 1.3 | 1.9 | 15.2 |
| 2017/2018 | פורטלנד | 79 | 79 | 26.4 | 0.505 | 0.000 | 0.630 | 9.0 | 1.8 | 0.8 | 1.4 | 14.3 |
| 2018/2019 | פורטלנד | 72 | 72 | 27.4 | 0.508 | 0.103 | 0.773 | 10.4 | 3.2 | 1.0 | 1.4 | 15.6 |
| 2019/2020 | פורטלנד | 8 | 8 | 31.6 | 0.495 | 0.200 | 0.886 | 10.3 | 4.0 | 1.4 | 2.0 | 17.6 |
| 2020/2021 | פורטלנד | 37 | 37 | 23.8 | 0.514 | 0.400 | 0.619 | 9.0 | 3.4 | 1.0 | 1.1 | 11.5 |
| 2021/2022 | פורטלנד | 56 | 56 | 28.2 | 0.535 | 0.268 | 0.690 | 11.1 | 2.8 | 1.1 | 0.6 | 15.0 |
| 2022/2023 | פורטלנד | 52 | 52 | 26.8 | 0.519 | 0.361 | 0.661 | 9.1 | 2.9 | 0.8 | 0.8 | 13.3 |
| קריירה |  | 463 | 382 | 24.2 | 0.502 | 0.292 | 0.671 | 8.6 | 2.3 | 0.9 | 1.2 | 12.3 |
סטטיסטיקות הקריירה ב-NBA > בפלייאוף

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2016/2017 | פורטלנד | 1 | 1 | 17.0 | 0.333 | 0.000 | 0.000 | 11.0 | 4.0 | 0.0 | 1.0 | 2.0 |
| 2017/2018 | פורטלנד | 4 | 4 | 23.5 | 0.487 | 0.000 | 0.818 | 8.0 | 1.0 | 1.5 | 1.3 | 11.8 |
| 2019/2020 | פורטלנד | 5 | 5 | 32.2 | 0.439 | 0.273 | 0.783 | 10.4 | 3.6 | 1.4 | 0.2 | 14.2 |
| 2020/2021 | פורטלנד | 6 | 6 | 28.8 | 0.545 | 0.200 | 0.720 | 10.3 | 2.7 | 0.5 | 1.2 | 13.2 |
| קריירה |  | 16 | 16 | 27.8 | 0.487 | 0.235 | 0.763 | 9.8 | 2.6 | 1.0 | 0.9 | 12.4 |
הערות שוליים

↑  עדכון מצב הפציעה של נורקיץ', באתר הטרייל בלייזרס, 26 במרץ 2019
↑  Jusuf Nurkic named MVP after leading Bosnia to U20 title, אתר ה-NBA, ‏21 ביוני 2014
↑  יוסוף נורקיץ' באתר אליפות אירופה בכדורסל
הדומיניון של קניה

הדומיניון של קניה הייתה מדינה ריבונית בין ה-12 בדצמבר 1963 ל-12 בדצמבר 1964, שחלקה את ראש המדינה שלה עם בריטניה ומדינות אחרות בראשות המלכה אליזבת השנייה. קודמתה של הרפובליקה המודרנית של קניה.
היסטוריה

כאשר קיבלה מושבת קניה עצמאות מבריטניה ב-12 בדצמבר 1963, המלכה הבריטית (אליזבת השנייה) נותרה ראש המדינה כמלכת קניה. תפקידיה החוקתיים של המלכה הוקצו בעיקר למושל הכללי של קניה, מלקולם מקדונלד (12 בדצמבר 1963 – 12 בדצמבר 1964).
ג'ומו קניאטה כיהן בתפקיד ראש הממשלה.
הרפובליקה של קניה קמה ב-12 בדצמבר 1964, בעוד היא נשארה בחבר העמים בהסכמה משותפת של ממשלות אחרות. בעקבות ביטול המלוכה הפך ג'ומו קניאטה לנשיא הראשון של הרפובליקה של קניה.
הערות שוליים

↑  "Kenya Republic Bill (1965)". House of Lords. Historic Hansard. 23 February 1965. Retrieved 26 January 2017.
דניאל אגר

דניאל מונת'ה אגר (בדנית: Daniel Agger; נולד ב-12 בדצמבר 1984) הוא כדורגלן עבר דני ששיחק בברונדבי, בליברפול ובנבחרת דנמרק.
קריירה

אגר התחיל את הקריירה שלו במחלקת הנוער של ברונדבי וביולי 2004 עלה לבוגרים. עד מהרה תפס אגר את מקומו בהרכב הקבוצה והפך לשחקן משמעותי בה. כבר בעונתו הראשונה זכה עם המועדון בדאבל. באותה שנה זכה אגר בתואר "כישרון השנה" בדנמרק.
בינואר 2006 חתם בליברפול ל-4 וחצי שנים. ברונדבי קיבלה עליו 6,000,000 ליש"ט, בזכות העסקה הפך אגר לשחקן הדני היקר ביותר שנמכר למועדון מחוץ למדינה.
ב-30 באוגוסט 2014 אגר עזב את ליברפול אחרי 8 שנים וחזר למועדון נעוריו ברונדבי.
בצעירותו היה אגר חלק מהנבחרות הצעירות של דנמרק. לאחר ההצלחה בברונדבי זומן אגר לסגל נבחרת דנמרק לקראת משחק הידידות נגד פינלנד. ב-2 ביוני 2005 ערך את הופעת הבכורה שלו במדי הנבחרת כאשר הוא בן 18 וחצי. אגר היה עם הנבחרת במונדיאל 2010 וביורו 2012. הוא שימש גם כקפטן הנבחרת.
ב-9 ביוני 2016, בגיל 31, אגר הודיע על פרישתו מכדורגל בתום החוזה שלו בברונדבי.
מחוץ לכדורגל

במאי 2010 אגר התחתן עם חברתו סופי נלסון בדנמרק. לזוג שני בנים. הם מתגוררים במרבייה שבספרד.
ב-2012 אגר ייסד את "עמותת אגר" על מנת לעזור לילדים נזקקים.
אגר הוא מקעקע מוסמך. יש לו מספר רב של קעקועים על גופו כולל ויקיניג על כתפו הימנית. בשנת 2012, בזמן שהיו ספקולציות רבות לגבי המשך עתידו בליברפול, אגר קעקע על אצבעות יד ימינו את האותיות "YNWA" ראשי התיבות של "לעולם לא תצעדי לבד", שיר המזוהה עם קבוצת ליברפול.
סטטיסטיקה > מועדונים

| קבוצה | עונה | ליגה | ליגה> משחקים | ליגה> שערים | גביע בינלאומי> משחקים | גביע בינלאומי> שערים | גביע הליגה> משחקים | גביע הליגה> שערים | אירופה> משחקים | אירופה> שערים | אחר> משחקים | אחר> שערים | סה"כ> משחקים | סה"כ> שערים |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| ברונדבי | 2004/2005 | ליגת העל הדנית | 26 | 5 | 5 | 0 | — | — | 1 | 0 | 4 | 0 | 36 | 5 |
| ברונדבי | 2005/2006 | ליגת העל הדנית | 8 | 0 | 0 | 0 | — | — | 5 | 0 | 0 | 0 | 13 | 0 |
| סה"כ בברונדבי | סה"כ בברונדבי | סה"כ בברונדבי | 34 | 5 | 5 | 0 | — | — | 6 | 0 | 4 | 0 | 49 | 5 |
| ליברפול | 2005/2006 | הפרמייר ליג | 4 | 0 | 0 | 0 | 0 | 0 | 0 | 0 | — | — | 4 | 0 |
| ליברפול | 2006/2007 | הפרמייר ליג | 27 | 2 | 1 | 0 | 2 | 1 | 12 | 1 | 1 | 0 | 43 | 4 |
| ליברפול | 2007/2008 | הפרמייר ליג | 5 | 0 | 0 | 0 | 0 | 0 | 1 | 0 | — | — | 6 | 0 |
| ליברפול | 2008/2009 | הפרמייר ליג | 18 | 1 | 1 | 0 | 2 | 1 | 5 | 0 | — | — | 26 | 2 |
| ליברפול | 2009/2010 | הפרמייר ליג | 23 | 0 | 1 | 0 | 0 | 0 | 12 | 1 | — | — | 36 | 1 |
| ליברפול | 2010/2011 | הפרמייר ליג | 16 | 0 | 1 | 0 | 1 | 0 | 3 | 0 | — | — | 21 | 0 |
| ליברפול | 2011/2012 | הפרמייר ליג | 27 | 1 | 3 | 1 | 4 | 0 | 0 | 0 | — | — | 34 | 2 |
| ליברפול | 2012/2013 | הפרמייר ליג | 35 | 3 | 0 | 0 | 0 | 0 | 4 | 0 | — | — | 39 | 3 |
| ליברפול | 2013/2014 | הפרמייר ליג | 20 | 2 | 2 | 0 | 1 | 0 | — | — | — | — | 23 | 2 |
| סה"כ בליברפול | סה"כ בליברפול | סה"כ בליברפול | 155 | 7 | 7 | 1 | 9 | 2 | 37 | 2 | 1 | 0 | 209 | 12 |
| ברונדבי | 2014/2015 | ליגת העל הדנית | 18 | 1 | 0 | 0 | — | — | — | — | — | — | 18 | 1 |
| ברונדבי | 2015/2016 | ליגת העל הדנית | 24 | 1 | 0 | 0 | — | — | 1 | 1 | 0 | — | 14 | 1 |
| ברונדבי | סה"כ בקריירה | סה"כ בקריירה | 189 | 12 | 12 | 1 | 9 | 2 | 43 | 2 | 5 | 0 | 258 | 17 |
סטטיסטיקה > נבחרת

| נבחרת לאומית | שנה | משחקים | שערים |
| --- | --- | --- | --- |
| דנמרק | 2005 | 4 | 1 |
| דנמרק | 2006 | 6 | 0 |
| דנמרק | 2007 | 8 | 1 |
| דנמרק | 2008 | 5 | 1 |
| דנמרק | 2009 | 6 | 0 |
| דנמרק | 2010 | 9 | 0 |
| דנמרק | 2011 | 6 | 2 |
| דנמרק | 2012 | 9 | 1 |
| דנמרק | 2013 | 8 | 4 |
| דנמרק | 2014 | 5 | 2 |
| דנמרק | 2015 | 1 | 0 |
| סה"כ | סה"כ | 67 | 12 |
תארים

ברונדבי
אליפות דנמרק: 2004/2005
הגביע הדני: 2004/2005
ליברפול
גביע ה-FA: 2005/2006
גביע הליגה: 2011/2012
מגן הקהילה: 2005/2006
אישיים
שחקן החודש: אוגוסט 2006
שחקן השנה בדנמרק: 2007, 2012
הערות שוליים

↑  "Former Liverpool defender Daniel Agger retires at 31". BBC Sport (באנגלית בריטית). 2016-06-09. נבדק ב-2017-08-12.
↑  "Kæmpe hus og hurtige biler: Her er Aggers nye luksusliv". www.bt.dk (בדנית). נבדק ב-2017-08-12.
| נבחרת דנמרק – מונדיאל 2010 |
| --- | --- | --- |
|  1 סורנסן •  2 כ.פאולסן •  3 קר •  4 אגר •  5 קוויסט •  6 יאקובסן •  7 ינסן •  8 גרונקיאר •  9 תומאסון •  10 יורגנסן •   11 בנדטנר •  12 קלנברג • 13 קרולדרופ •  14 י.פאולסן • 15 ס.פאולסן • 16 אנדרסן • 17 בקמן • 18 לארסן • 19 רומדאהל • 20 אנבולדסן • 21 אריקסן • 22 כריסטיאנסן • 23 מטיליגה • מאמן: אולסן |  1 סורנסן •  2 כ.פאולסן •  3 קר •  4 אגר •  5 קוויסט •  6 יאקובסן •  7 ינסן •  8 גרונקיאר •  9 תומאסון •  10 יורגנסן •   11 בנדטנר •  12 קלנברג • 13 קרולדרופ •  14 י.פאולסן • 15 ס.פאולסן • 16 אנדרסן • 17 בקמן • 18 לארסן • 19 רומדאהל • 20 אנבולדסן • 21 אריקסן • 22 כריסטיאנסן • 23 מטיליגה • מאמן: אולסן | דנמרק |
| נבחרת דנמרק – יורו 2012 |
| --- | --- | --- |
|  1 אנדרסן •  2 כ. פאולסן •  3 קר •  4 אגר •  5 ס. פאולסן •  6 יאקובסן •  7 קוויסט •  8 אריקסן •  9 קרון דהלי •  10 רומדאל •   11 בנדטנר •  12 ביילאנד • 13 אוקורה •  14 שונה • 15 סילברבאוור • 16 לינגור • 17 פדרסן • 18 ואס • 19 ג'. פאולסן • 20 קאלנברג • 21 זימלינג • 22 שמייכל • 23 מיקלסן • מאמן: אולסן |  1 אנדרסן •  2 כ. פאולסן •  3 קר •  4 אגר •  5 ס. פאולסן •  6 יאקובסן •  7 קוויסט •  8 אריקסן •  9 קרון דהלי •  10 רומדאל •   11 בנדטנר •  12 ביילאנד • 13 אוקורה •  14 שונה • 15 סילברבאוור • 16 לינגור • 17 פדרסן • 18 ואס • 19 ג'. פאולסן • 20 קאלנברג • 21 זימלינג • 22 שמייכל • 23 מיקלסן • מאמן: אולסן | דנמרק |
| 0 | 1 | 2 |
| --- | --- | --- |
| הקודם: כריסטיאן פאולסן | שחקן השנה בדנמרק  2007 | הבא: מרטין לאורסן |
| 0 | 1 | 2 |
| --- | --- | --- |
| הקודם: ויליאם קויסט | שחקן השנה בדנמרק  2012 | הבא: כריסטיאן אריקסן |
קעקוע YNWA על ידו הימנית של אגר
העולם אחרי האנושות

| --- | --- |

 סוגה:  דוקומנטריה מדע בדיוני
 יוצרים:  דייוויד דה ורייס
 ארץ מקור:  ארצות הברית
 שפות:  אנגלית 
 מספר עונות:  2
 מספר פרקים:  20
 הפקה
 חברת הפקה:  Flight 33 Productions 
 אורך פרק:  45 דקות
 שידור
 רשת שידור:  ערוץ ההיסטוריה
 תקופת שידור מקורית:  21 בינואר 2008 – 16 במרץ 2010 
 קישורים חיצוניים
 אתר רשמי
 דף התוכנית ב-IMDb
 
העולם אחרי האנושות (באנגלית: Life After People) היא תוכנית טלוויזיה דוקומנטרית בערוץ ההיסטוריה, שבה מדענים ואנשים נוספים מנתחים ומעלים קווים לדמותו של העולם אחרי שבני האדם יכחדו.
בתוכנית מוצגים בעיקר מבנים מפורסמים בארצות הברית, בהם בניין אמפייר סטייט, מגדל סירס, מחט החלל וגשר הזהב. במדינות אחרות מופיעים ארמון בקינגהאם ומגדל אייפל. התוכנית עצמה לא מראה אירועים מיידיים שנגרמים אחרי ההכחדה וכן לא מראה שינויים במזג האוויר כמו ההתחממות הגלובלית, אבל היא כן מציינת שיש עלייה בגובה פני הים. עתידם של המבנים בחלל, כמו לוויינים, טלסקופים ומבנים על הירח אינו מוזכר.
התוכנית הושקה ב-21 בינואר 2008, וזכתה לכ-5.4 מיליון צופים, דבר שהפך אותה לתוכנית הנצפית ביותר של ערוץ ההיסטוריה.
בשל ההצלחה של התוכנית המקורית, במהלך 2009 שודרה סדרה בעלת שם זהה ועם אותו פורמט - כולל ההדמיות הממוחשבות של מונומנטים קורסים (כולל בניינים חדשים יחסית - כולל בורג' ח'ליפה), ביקור באתרים שכבר ננטשו על ידי בני אדם, אותו הקריין, ומומחים שמתארים איך לדעתם התהליכים השונים ייקרו במהלך זמן החל ממספר שעות, ימים, חודשים, שנים, ואפילו אלפי ומיליוני שנים אחרי היעלמות המין האנושי. נכון למרץ 2010 שודרו שתי עונות.
לוח הזמנים > יום 1 אחרי האנושות

כל בני האדם נעלמו מעל פני האדמה מסיבה שאינה מוסברת בתוכנית.
תוך מספר שעות נוצרת מפולת כלל עולמית ברשת החשמל.
אחרי 36 שעות רוב מנהרות הרכבות התחתיות בעולם מוצפות, משום שאין בני אדם שישלטו במשאבות שמנקזות את המים.
אחרי 48 שעות כל תחנות הכוח מושבתות באופן אוטומטי משום שאין צריכה של חשמל. האזורים האחרונים שעדיין יש בהם חשמל הם אזורי הסכרים (סכר הובר בארצות הברית, סכר שלושת הערוצים בסין ועוד).
לוח הזמנים > 10 ימים אחרי האנושות

אוכל נרקב על מדפי המוצרים בחנויות.
מקררים הופכים להיות מכלים של אוכל מרקיב.
חיות המחמד לא יכולות לפתוח את המקררים או קופסת שימורים, אבל הן משתמשות במים שמופשרים מהמקררים כדי לשרוד.
בשביל לשרוד, חיות המחמד יברחו מהבתים אל הרחובות. ברגע שהן יעשו זאת הם יחזרו מיידית להרגלי אכילת זבל ונבלות.
הפרטים מרוב גזעי הכלבים יכחדו משום שהם בעלי רגליים קצרות מדי, פנים ארוכות או קצרות, ראייה לא טובה וכיוצא בזה. הכלבים שכן ישרדו הם הכלבים הדומים ביותר לזאבים, כמו רועה גרמני.
לוח הזמנים > 6 חודשים אחרי האנושות

חיות פרא שבדרך כלל מתחמקות מאוכלוסיות של בני אדם, כמו שועלים ואיילים, ימצאו את דרכם אל הערים הנטושות. עכברים וחולדות יאכלו את כל שאריות האוכל של בני האדם, כולל קרטונים ודבק. ברגע שחומרים אלו ייגמרו המכרסמים יצאו אל השדות, יחזרו לתחתית שרשרת המזון (אוכלי צמחים ונבלות) ומספרם יפחת מאוד.
לוח הזמנים > שנה אחרי האנושות

צמחים מתחילים להתפשט בחרכים בכבישים, מדרכות ובבניינים.
כל הסכרים להפקת חשמל שנשארו יפסיקו לעבוד בגלל רכיכות שיתיישבו בצינורות הקירור של המחוללים החשמליים.
אחרוני האורות מעשה ידי אדם, יכבו והעולם יהיה בעלטה (כולל ערים כמו לאס וגאס שהתפרסמו כערי אורות).
משום שזרימת המים בתחתית הסכרים הפסיקה, הנהרות שהם עוצרים מתחילים להתייבש, והאגמים שמאחורי הסכרים מתחילים לעלות על גדותיהם, ועוברים אותם דרך תעלות שמסביב לסכרים.
ברקים גורמים לשרפות שמכלות בתי עץ. השרפה מזינה את האדמה בחומרים מזינים, ובכך עוזרת לצמחיה להשתקם אחרי השרפה.
בעלי חיים גדולים כמו דובים ונמרים יתיישבו בשטח הערים הנטושות מבני אדם.
לוח הזמנים > שנתיים אחרי האנושות

אותות של טלוויזיה ורדיו שמשודרים לחלל יתפזרו ויתפוגגו תוך שנתיים ויהפכו לרעש בלתי ניתן לפענוח. זה אומר שאין סיכוי שהאותות יגיעו אל הכוכב הקרוב ביותר אחרי השמש, וברור שלא יגיעו לגזע תבונתי מרוחק שיבוא לכדור הארץ ויראה את השרידים של האנושות.
לוח הזמנים > 5 שנים אחרי האנושות

אחרוני הכבישים נעלמים מתחת למעטה של צמחייה.
כבישים באזורים המדבריים יותר מתכסים בחול. למצב כזה נכנסות גם המדרכות וגם רבים ממבני האבן.
מיני בעלי חיים שימלטו מגני החיות ישגשגו בערבות ובערים הנטושות.
לוח הזמנים > 20 שנה אחרי האנושות

שרידי העיר פריפיאט שבאוקראינה, שננטשה בשנת 1986 בגלל אסון צ'רנוביל, מספקים הזדמנות נדירה לראות מה קורה 20 שנה בלי בני אדם.
צמחים גדלים על מבנים, הטבע מחזיר לעצמו את אזורי המחיה העתיקים שלו, ואוכלוסיות של בעלי חיים גדלות.
לוח הזמנים > 25 שנה אחרי האנושות

מי הים חודרים לערים כמו לונדון ואמסטרדם, שכיום יבשות בעזרת סכרים שבני האדם בנו כדי להגן עליהם.
חלונות בבניינים גבוהים נשברים, ושריפות פורצות בהם מפני שלוכדי הברקים לא מתפקדים.
לוח הזמנים > 40 שנה אחרי האנושות

אחרוני המבנים שעשויים מעץ קורסים, בגלל תנאי מזג האוויר וטרמיטים, שאוכלים את התאית שממנה מורכב העץ.
מבני אבן נחלשים בגלל מלח.
סכרים שעשויים מאדמה וחומרים טבעיים קורסים.
הסכרים שעשויים מאבן נשארים עומדים.
לוח הזמנים > 50 שנה אחרי האנושות

חצי מאה עברה, וראשוני המבנים שעשויים מאבן מתחילים לקרוס.
גשרים נתקלים באויב חדש - שיתוך.
בלי תחזוקה, החלודה מאכלת את הכבלים שמחזיקים אותם.
לוח הזמנים > 75 שנה אחרי האנושות

שלדת מרבית 600 מיליון המכוניות שקיימות על כדור הארץ, תהפוך לערימת מתכת מחומצנת לא מזוהה. מכוניות באזורים אקלימיים מסוימים, כמו מדבריות, עדיין תהיינה אפשריות לזיהוי, אבל גם הן יהיו בהליכי בלייה מתקדמים. מהצמיגים האוויר אומנם יצא עוד בשנים הראשונות אחרי האנושות, אבל חומרי הגומי לא יינזקו למשך כמה מאות.
לוח הזמנים > 100 שנה אחרי האנושות

גשרים כמו גשר ברוקלין וגשר הזהב קורסים בגלל השיתוך שקרע את הכבלים שמחזיקים אותם.
תמונות, ספרים ומידע דיגיטלי נעלמים לגמרי בגלל הלחות.
לוח הזמנים > 150 שנה אחרי האנושות

כבישים קורסים לתוך מנהרות תחתיות (של רכבות וביובים).
בניינים מתכסים כמעט לגמרי בצמחים ומיושבים מחדש על ידי בעלי חיים.